Lewenslank vir tuinier wat Bfn-vrou vermoorDaleen Cameron (Foto: Daleen Cameron, Facebook) Die 40-jarige Joseph Mokhoele is Woensdag tot lewenslange tronkstraf gevonnis vir die moord op Daleen Cameron (67) van Bloemfontein in die Vrystaat. Cameron se liggaam is op 23 November verlede jaar in die gesin se huis in Bayswater, Bloemfontein, aangetref. Haar man, Alex, het haar in die slaapkamer in ’n plas bloed aangetref. Haar keel was oopgesny en haar hande was agter haar rug vasgebind. Mokhoele, die gesin se tuinwerker, is ŉ dag ná Cameron se moord in hegtenis geneem. Hy het ŉ week tevore by die gesin begin werk. Volgens Phaladi Shuping, woordvoerder van die Nasionale Vervolgingsgesag (NVG) in die Vrystaat, is Mokhoele Dinsdag in die hooggeregshof in Bloemfontein skuldig bevind op aanklagte van moord en roof met verswarende omstandighede. “Hy is Woensdag tot lewenslange tronkstraf op aanklagte van moord gevonnis, asook 18 jaar tronkstraf op aanklagte van roof met verswarende omstandighede,” bevestig Shuping. Dit het in die hof uitgekom dat Cameron met ŉ piksteel geslaan is en daarna vasgebind en toe keelaf gesny is. Hy het 12 bottels Johnny Walker-whisky ter waarde van sowat R36 000 gebuit. Maroela Media het vroeër berig Alex was die dag van Cameron se moord gou hardewarewinkel toe en het sy vrou vir sowat 40 minute alleen saam met die tuinwerker wat buite die huis besig was, gelos. Hy het met sy terugkeer na die huis op die gru-toneel afgekom. Mokhoele is daardie Woensdagaand in die Botshabelo-nedersetting opgespoor en in hegtenis geneem vir Cameron se moord. Cameron het jare lank as eiendomsagent in Bloemfontein gewerk en het ŉ paar jaar gelede afgetree. Sy is sewe jaar gelede met leukemie gediagnoseer.